Grindr, Saghdar, agus Cher

Dráma Gaeilge é Grindr, Saghdar agus Cher (2022), comhoibriú de chuid AerachAiteachGaelach idir Sam Ó Fearraigh, Ciara Ní É agus Eoin Mc Evoy. Triúr carachtar LADTA+ atá i gceist agus trí mhonalóg fite fuaite lena chéile.

Dá chéad léiriúchán, is ag Oireachtas na Gaeilge a cuireadh an dráma "i láthair an tslua, slua a líon Amharclann an Oireachtais in Óstán Brehon agus a d’éirigh ina sheasamh le bualadh bos a thabhairt don chomharghrúpa ag deireadh an léirithe." Tá sé á chur i láthair ar fud na tíre ó shin i leith.

alt=Stáitse faoi shoilse corcra, maidhc amháin ann, agus daoine ag fanacht roimh taibhiú ann.|mion|Amharclann an Oireachtais roimh an gcéad taibhsiú de Grindr, Saghdar agus Cher

 Cúlra 
I ndiaidh léiriúchán rathúil Idir Mise agus Craiceann do Chluaise a chur i gcrích is ea ar "shocraigh Ní É agus Mc Evoy gur theastaigh uathu triail a bhaint as cur chuige nua" agus dráma a scríobh don stáitse.

"Gidh go bhfuil go leor i gcoiteann againn mar Ghaeil agus mar dhaoine aiteacha," a dúirt Ó Fearraigh, "dar ndóigh tá eispéireas difriúil againn fosta agus bhí muid ag iarraidh scéalta ónár saol féin a shníomh tríd." Ghlacadar cur chuige dá réir sin agus an dráma á chur i dtoll a chéile acu, ag gabháil dó "go neamhspleách ar a chéile ach bhí na scríbhneoirí i dteagmháil i gcónaí ionas go bhféadfadh na gnéithe éagsúla den phlota a bheith fite fuaite ina chéile."

Scéal
Tarraingíonn fear tuaithe anáil dhomhain agus tógann sé a chéad chéim riamh thar an tairseach isteach i mbeár aerach. Fulaingíonn leispiach imeacht ‘Build-a-Willy’ ag cóisir cearc le scata ban díreach. Tugann fear aiteach atá sa tóir ar an gcraiceann bearradh gruaige dó féin nach bhfeicfidh ach fear amháin eile.Is dráma é Grindr, Saghdar agus Cher ina ndéantar "iniúchadh ar chaidreamh triúr aiteach lena bpobal féin [...] agus léiríodh gur féidir leis an oíche chéanna a bheith an-difriúil do gach aon duine ag brath ar an bpribhléid atá acu agus ar an gcaoi a ndearcann siad ar an aiteacht agus ar a suíomh féin i measc an phobail aitigh."

 Carachtair 

 Dónall (Ó Fearraigh)
 Conch (Mc Evoy)
 Louise (Ní É)

 Léiriúchán 
Maraon le "léaráidí áille le Margaret Lonergan", teilgtear ar scáileán ar chúl an stáitse fotheidil Bhéarla "mar chabhair dóibh siúd sa lucht féachana nach bhfuil Gaeilge ar a dtoil acu".

Tá foirne éagsúla léiriúcháin tar éis obair ar Grindr, Saghdar agus Cher a chur i láthair. I Scabhat Smock bhí ceol ó Bandia, Liam Grant a bhí i mbun fuaime, agus Alfredo Lopez a chinntigh "soilsiú atmaisféarach". Fíbín sa Taibhdhearc a bhí ag obair air i nGaillimh, i Seanscoil Sailearna agus i mBéal Feirste

 Ionaid Léirithe 
Cuireadh Grindr, Saghdar agus Cher i láthair mar chuid de roinnt mhaith féilte éagsúla: An tOireachtas, IMRAM, IDGTF, Bród na Gaeltachta, Féile Idirnáisiúnta Ealaíon na Gaillimhe, agus Outburst.
 Amharclann an Oireachtais i gCill Airne (An tOireachtas 5 Samhain 2022, agus an t-aisteoir Seán Ó Baoill i ról Dhónaill)
 Amharclann Scabhat Smock (IMRAM, 17 Samhain 2022)
 Club na Múinteoirí ón 8-10 Bealtaine 2023 mar chuid den IDGTF
 Seanscoil Sailearna in Indreabhán (17-18 Iúil 2023)
 An tSean Bheairic, an Fál Carrach (Bród na Gaeltachta, mí Iúil 2023)
 An Taibhdhearc, Gaillimh (GIAF 25-29 Iúil 2023)
 Cultúrlann McAdam Ó Fiaich, Béal Feirste (13-14 Samhain 2023)
 Axis Bhaile Munna (14 Márta 2024)
 McGowans Bhaile Phib, BÁC (Phizzfest, 11 Bealtaine 2024)

 Glacadh 

Le Grindr, Saghdar agus Cher, bhain pobal ealaíon LADTA+ "cloch mhíle thábhachtach eile amach" ar an mbóthar fada atá siúlta acu dar le Pat Butler ar Tuairisc.ie agus ó thaobh an chur i láthair féin de, "Rinne AerachAiteachGaelach gaisce a sheol amach an doras ag deireadh an tseó mé le croí maith mór, gáire ar mo bhéal agus an aoibh sin istigh a bhíonn ag duine tar éis dó ‘fíor-eispéireas’ amharclainne a bhlaiseadh.".

"Oíche iontach" a bhí ann de réir The Reviews Hub, mar a luadh freisin an greann a bhain gáirí as gach duine beag beann ar a gcumas teanga, a soghonta is a bhí na carachtair in amantaí, agus a fhírinní is a ábhartha is a mhothaigh an scéalaíocht.

Leag lucht The Guardian béim ar nua-aimsearthacht an dráma, go háirithe ó thaobh na teanga de.

"Ainmníodh an dráma Grindr, Saghdar agus Cher i dtrí chatagóir i ngradaim IDGTF 2023, an chéad bhliain ar léiríodh dráma iomlán i nGaeilge mar chuid den fhéile". Is iad sin Gradam Oscar Wilde (feabhas scríbhneoireachta), Gradam Doric Wilson (idirphlé idir chultúir leis an amharclannaíocht) agus Gradam Eva Gore-Booth (feabhas aisteoireachta i ról baineann; Ciara Ní É a ainmníodh).

Bhuaigh AerachAiteachGaelach an duais in 2023 "i gcatagóir na nEalaíon agus na Siamsaíochta i ngradaim náisiúnta LADTA+ na nGALAS, éacht d'eagraíocht Ghaeilge agus iad san iomaíocht le grúpaí agus taibheoirí sa dá theanga ó cheann ceann na tíre"

Tá rún ag Mc Evoy agus ag Gareth Evans-Jones an dráma a thiontú go Breatnais.

 Naisc sheachtracha 

 Réamhbhlaiseadh
 Agallamh don BBC
 Físeán de chuid Mholscéal
 Físeán de chuid Mheon Eile
 Suíomh AerachAiteachGaelach

 Tagairtí 

Catagóir:Drámaí Gaeilge
Catagóir:Drámaí LADT
Catagóir:Drámaí Éireannacha
Catagóir:LADT